ร้องเรียนเรื่อง การจอดรถปิดเส้นทางสัญจรบริเวณปากซอยอ่อนนุช 65 แยก 15-2-5 และแยก 15-2-7
         เนื่องด้วยบริษัท T2N ซึ่งตั้งอยู่บริเวณปากซอยอ่อนนุช 65 แยก 15-2-5 มีที่จอดรถไม่เพียงพอกับจำนวนพนักงานของบริษัท  ทำให้มีการนำรถมาจอดปิดเส้นทางสัญจรบริเวณปากซอยอ่อนนุช 65 แยก 15-2-5  และปากซอยอ่อนนุช 65 แยก 15-2-7 เป็นประจำทุกวัน 1 ช่องจราจร  ทั้งเวลากลางวันและกลางคืน อีกทั้งมีการติดกล้องวงจรปิดภายนอกบริษัทเพื่อตรวจดูความปลอดภัยของรถยนต์ที่มีการจอดเป็นประจำทุกวันทั้งกลางวันและกลางคืน ซึ่งกลางคืนจะเป็นรถของคนที่อาศัยอยู่ที่บริษัทมาจอดไว้เป็นประจำ  ทำให้ประชาชนในซอยได้รับความเดือดร้อนเป็นอย่างมากเพราะเหลือทางเข้า - ออกจากซอยเพียงแค่ 1 ช่องจราจร  อีกทั้งมีบ่อยครั้งที่มีการจอดปิดถนนทั้ง 2 ช่องจราจรเพื่อรอรับคน  รวมทั้งขนของและอุปกรณ์เข้าบริษัท  ทำให้รถในซอยไม่สามารถเข้า - ออกซอยได้อย่างสะดวก   พนักงานบางคนก็แสดงความไม่พอใจบ่อยครั้งเวลามีคนบอกให้ขยับรถเพื่อจะเข้าซอย  ทำให้ประชาชนในซอยไม่พอใจเป็นอย่างมากกับการกระทำดังกล่าว  อีกทั้งประชาชนในซอยก็ไม่มีใครรู้จักเจ้าของบริษัทเพราะไม่เคยมีใครเคยออกมาแสดงตัวว่าเป็นเจ้าของเลย  และที่สำคัญหากมีเพลิงไหม้ภายในซอยจะทำให้รถดับเพลิงไม่สามารถเข้าระงับเพลิงได้ทันท่วงทีเพราะจะติดรถที่จอดอยู่ปากทางเข้าซอยก่อน

        ซึ่งการจอดรถที่ถูกต้องและเหมาะสมต้องจอดในพื้นที่ของตนเองที่มีรั้วรอบขอบชิดเท่านั้น เนื่องจากผู้ขับขี่รถยนต์ไม่มีสิทธิ์จอดรถในทางสาธารณะหรือพื้นที่เอกชน เช่น ถนนภายในหมู่บ้านจัดสรร เป็นต้น มิเช่นนั้นจะถือเป็นความผิดตามพระราชบัญญัติจราจรทางบก พ.ศ. 2522 และที่แก้ไขเพิ่มเติม มาตรา 55 ประกอบมาตรา 148 ที่กำหนดห้ามมิให้ผู้ขับขี่หยุดรถตรงปากทางเข้าออกของอาคาร หรือทางเดินรถ ซึ่งการจอดรถบนทางสาธารณะแม้จะเป็นหน้าบ้านของตนเอง แต่ก็สามารถสร้างความเดือดร้อนรำคาญให้กับผู้อื่นได้ เนื่องจากไม่สามารถสัญจร หรือถอยรถเข้า-ออกได้อย่างสะดวก หากฝ่าฝืนต้องระวางโทษปรับไม่เกิน 500 บาท และอาจมีความผิดฐานก่อความเดือดร้อนรำคาญตามประมวลกฎหมายอาญามาตรา 397 วรรคหนึ่งต้องระวางโทษปรับไม่เกิน 5,000 บาท

          ดังนั้นจึงอยากให้ทางกรุงเทพมหานครส่งหนังสือตักเตือนให้ทางบริษัท T2N ได้รับทราบความเดือดร้อนของประชาชนในซอย  และประสานทางตำรวจเข้าตรวจสอบแนะนำให้บริษัทหาที่เช่าจอดรถให้พนักงานในจุดอื่น  และให้ใช้รถขนพนักงานมาบริษัทจะดีที่สุดเพื่อจะได้ไม่ก่อให้เกิดปัญหาความเดือดร้อนรำคาญแก่ประชาชนในซอยทั้ง 2 ซอย  ซึ่งจะช่วยแก้ไขปัญหาความขัดแย้งบานปลายที่อาจจะเกิดขึ้นในภายภาคหน้าได้